બીજું, નાણાપ્રધાને પહેલી જ વાર નાના રોકાણકારોને ઇક્વિટી શૅરોમાં રોકાણ કરવા માટે ૫૦ હજાર રૂપિયા સુધીના રોકાણની મર્યાદાને આધીન કરરાહત આપી છે. આ માટે રાજીવ ગાંધી ઇક્વિટી સ્કીમ નામે એક સ્કીમ રજૂ થશે. શૅરબજારમાં રોકાણનો પાયો વિસ્તૃત બને અને ઇક્વિટી કલ્ટ વધે એ હેતુસર આમ કરવામાં આવ્યું છે. એટલે કે તમે રોકાણકાર તરીકે શૅરોમાં ૫૦ હજાર રૂપિયાનું રોકાણ કરો તો તમને પચાસ ટકા કરમુક્તિ મળશે એટલે કે ૨૫ હજાર રૂપિયા કરમુક્ત ગણાશે. જોકે આ રોકાણને ત્રણ વરસ રાખી મૂકવું જરૂરી બનશે. અર્થાત્ ત્રણ વરસનો લૉક-ઇન પિરિયડ રહેશે. લાંબા ગાળા માટે આ પગલું લોકોને શૅરબજાર તરફ વાળવા માટે ખૂબ જ પ્રોત્સાહિત લાગે છે, કિન્તુ ત્રણ વરસનો લૉક-ઇન સમયગાળો થોડો નડતરરૂપ પણ લાગે છે. અહીં ત્રણ વરસ જેટલો વિશ્વાસ શૅરબજાર પર કેટલા લોકોને હોય છે એમ છતાં આને પગલે સારા લગડી, ફન્ડામેન્ટલી મજબૂત શૅરોની ડિમાન્ડ વધશે, કારણ કે એ જ શૅરોમાં લાંબા ગાળાનું રોકાણ કરવાની સાર્થકતા હોય છે.